Title: Guia general del curs (provinent del curs D004)
Course: Taller sobre Moodle > Section: Llibre

En aquest llibre trobareu la presentació i el calendari del curs. També hi ha informacions sobre el sistema d'avaluació i qualificació, els espais de pràctiques, els tipus d'activitats i l'accés als materials sobre Moodle 2 que estan disponibles al portal Ateneu.

Al final de tot hi ha els crèdits i el tipus de llicència amb la qual es comparteix aquest curs.

Com navegar pel recurs "Llibre" al Moodle

Aquesta guia del curs està feta amb el recurs Llibre del Moodle i per tant disposa de diverses pàgines. Tot seguit s'explica el funcionament per ajudar a aquelles persones que accedeixen a un llibre del Moodle per primera vegada.

A la columna dreta hi ha el bloc Índex que permet navegar pel llibre.

Tot seguit hi ha incrustada una pàgina d'Ateneu a la qual també podeu accedir fent clic en aquest enllaç:

Presentació i calendari del curs

Descripció

Aquest és un curs d'iniciació adreçat a professorat que vulgui utilitzar el Moodle per a les seves classes. Es veuran tots els recursos i algunes activitats senzilles de configurar i que permeten treballar individualment i en grup. Més endavant es tractaran els sistemes de seguiment, avaluació i qualificació de les activitats i per últim les maneres de compartir, importar i exportar cursos a través de les còpies de seguretat.

La finalitat d'aquest curs d'iniciació és que les persones participants desenvolupin les habilitats bàsiques que els permetin construir una unitat didàctica funcional en el Moodle.

- És un curs sobre el Moodle fet amb el Moodle, de manera que l'aprenentatge que es fa utilitzant l'entorn com a estudiant forma part dels propis objectius del curs: l'aprenentatge vivencial és un dels eixos principals per assolir els objectius d'aquest curs.
- Es poden plantejar algunes activitats col·laboratives que requereixen de treball en grup, per la qual cosa caldrà un mínim de sincronia a l'hora de seguir els mòduls.
- Tot i que recursos, activitats i temporització estan planificats, el curs es va desenvolupant especialment per l'evolució del grup i l'acció docent, de la mateixa manera que en entorns presencials s'adequa la intervenció docent al grup-classe.

Existeixen altres cursos sobre el Moodle, que amplien els continguts que aquí es tracten i serveixen per aprofundir en l'ús de l'entorn virtual d'aprenentatge, a partir dels materials específics que es troben al portal Ateneu.

Objectius

- Conèixer els recursos i les activitats senzilles que es poden utilitzar implementant-les en un espai Moodle de pràctiques per generar una unitat didàctica aplicable a l'aula.

- Analitzar els sistemes de seguiment, avaluació i qualificació disponibles en el Moodle aplicant-los a les activitats i recursos generats i provar-los amb la col·laboració d'altres membres del curs.

- Utilitzar el sistema de còpies de seguretat per realitzar còpies de la pròpia unitat didàctica i importar-ne d'altres des del portal Alexandria per compartir cursos amb tota la comunitat de docents.

Calendari

Inici del curs: 17 de febrer de 2014

- Mòdul 0: del 17 al 23 de febrer de 2014
- Mòdul 1: del 24 de febrer al 9 de març de 2014
- Mòdul 2: del 10 al 23 de març de 2014
- Mòdul 3: del 24 de març al 6 d'abril de 2014
- Mòdul 4: del 7 al 27 d'abril de 2014
- Projecte: fins el 4 de maig de 2014

Finalització del curs: 31 de maig

Materials a l'Ateneu

Els materials disponibles al portal Ateneu sobre el Moodle 2 són molt extensos. En aquest curs trobareu només els apartats que tenen relació amb els continguts concrets que es treballen a cada mòdul, accessibles des del llibre Materials formatius del mòdul N, específic per a cada mòdul.

Tot seguit hi ha inserida una pàgina d'Ateneu amb els continguts a la qual també podeu accedir des d'aquest enllaç: http://ateneu.xtec.cat/wikiform/wikiexport/cmd/tac/moodle2/index.

Espai de pràctiques

Com a participants del curs D004 Iniciació al Moodle, disposeu d'un curs Moodle situat a l'Espai de Pràctiques . Aquest espai el tindreu disponible al llarg de tot el curs i us ha de servir per practicar els continguts que es tracten als diferents mòduls i alhora per anar completant la vostra unitat didàctica que haureu de lliurar com a projecte del curs.

L'espai de pràctiques es troba allotjat al portal Àgora i per tant amb la mateixa configuració dels espais Moodle que ofereix el Departament d'Ensenyament als centres docents. En tractar-se d'un entorn diferent al d'Odissea que esteu utilitzant en aquest moment, caldrà introduir de nou les dades d'identificació XTEC per accedir-hi.

Al llarg del període de la formació us moureu en dos entorns diferents i en ambdós us heu d'identificar amb les vostres dades d'usuari xtec:

- Odissea: on teniu els materials, els fòrums, la comunicació amb els companys i companyes de grup i la persona formadora, el plantejament de les tasques, els informes de les activitats, les qualificacions..., en definitiva, el seguiment del curs D004 Iniciació al Moodle.
- Àgora: espai de pràctiques on teniu assignat un curs per a portar a terme les proves i les tasques proposades amb la finalitat d'elaborar un projecte consistent en un curs dissenyat per vosaltres, individualment o en grup, en el qual desenvolupareu una unitat didàctica que es pugui aplicar a les vostres aules.

A la columna esquerra de la pàgina principal d'aquest curs hi ha un bloc lateral amb l'enllaç directe a l'espai de pràctiques:

Quan hi accediu veureu que:

- A la primera pantalla apareix una relació de noms de formadors o formadores, que corresponen a diferents grups del mateix curs d'Iniciació al Moodle. Heu de localitzar el vostre grup i fer clic sobre el nom del vostre formador o formadora per accedir al llistat de participants.
- A partir d'aquí podeu accedir al curs que hi ha amb el vostre nom, on podreu realitzar les modificacions que vulgueu, inclòs el títol del curs, tenint en compte que si el modifiqueu cal que mantingueu el nom entre parèntesis al final, per exemple: Música 2n ESO (Pagès Garcia, Josep).
- Els cursos de l'espai de pràctiques tenen una adreça web que s'ha d'indicar en les trameses de tasques i sempre que es faci referència a alguna tasca o en alguna intervenció als fòrums.

Inscriure alumnes a l'espai de pràctiques:

El Moodle disposa de la possibilitat de canviar de rol momentàniament per tal que el professor editor pugui observar com veu el curs un alumne o un convidat. Per fer-ho cal accedir al bloc Configuració | Canvia rol | Alumnat.

Per tornar al rol de tutor amb edició s'ha de fer clic sobre l'enllaç de la part superior dreta de la pantalla:

Aquest sistema permet visualitzar des del punt de vista de l'alumnat però si volem comprovar com funciona el sistema de qualificacions o altres cal entrar com alumne per poder respondre les activitats, llavors serà necessari accedir al curs amb un usuari i contrasenya corresponent a un alumne.

A l'espai de pràctiques disposeu de diversos alumnes ficticis que podeu inscriure al vostre curs per fer proves.

Usuari | Contrasenya
alumne1 | alumne1
alumne2 | alumne2
alumne3 | alumne3
alumne4 | alumne4
alumne5 | alumne5

El procediment per inscriure aquests alumnes al vostre curs és el següent: Bloc Configuració | Administració del Curs | Usuaris | Usuaris inscrits | Inscriviu usuaris

A continuació s'obre una finestra amb els possibles usuaris i es procedeix a la inscripció amb aquests dos passos: Inscriu | Acaba d'inscriure els usuaris

Comproveu que el rol que esteu assignant és el d'Alumnat (A la part superior de la imatge: "Assigna rols").

Si utilitzeu diferents navegadors (o diferents usuaris en el Google Chrome), podeu canviar d'usuari sense necessitat d'anar entrant i sortint constantment del curs.

En el mòdul 4 es veuen altres mètodes per donar d'alta participants en un curs i es proposa la inscripció de les persones participants als cursos dels companys i companyes perquè tothom pugui veure els cursos dels altres i fer algunes activitats i aportacions.

ATENCIÓ: No toqueu l'assignació de rols ni reinicieu el curs, ja que hi podríeu perdre l'accés.

OBSERVACIONS:

Totes les persones participants al curs D004 esteu utilitzant el mateix espai Moodle a Àgora (com si fos un únic centre docent) on s'han creat tants cursos com alumnes i grups de treball, identificant cada curs amb el nom de l'alumne o del grup. Per facilitar la cerca s'han agrupat els cursos en categories utilitzant el nom de les persones formadores.

Opció de treball en grup

El treball central del curs consisteix a elaborar una unitat didàctica i desenvolupar-la en el curs de Moodle que teniu disponible a l'espai de pràctiques. Això constitueix el projecte, que es va elaborant al llarg del període de la formació i que permet portar a la pràctica els coneixements que es treballen en els diferents mòduls.

El projecte es pot fer individualment o en grup. Si es pren l'opció de fer-lo entre vàries persones, es disposarà d'un curs comú on treballar conjuntament, a més a més del curs individual que té cadascú per fer totes les proves necessàries.

La formació d'un grup constitueix una oportunitat de compartir l'aprenentatge i d'enriquir tot el procés però cada participant s'ha de fer càrrec d'una unitat didàctica dins del curs per evitar que si per algun motiu un dels components del grup hagués d'abandonar-lo la qualificació de la resta es pogués veure compromesa.

Pel treball en grup es poden plantejar diferents opcions:

- Persones d’una mateixa àrea o matèria i un mateix nivell educatiu, que es posen d’acord per desenvolupar un o diversos temes (per exemple, tres persones de Matemàtiques de l’ESO, 2 persones de Coneixement del Medi de Primària, 4 persones d’Anglès d’EOI, etc.).

- Curs sobre un tema que segueixi la metodologia de l’aprenentatge basat en projectes i que per tant pugui ser interdisciplinar (per exemple, algun aspecte propi de la localitat o de la comarca, en cas que coincideixin diverses persones d’una mateixa àrea geogràfica, o algun tema general en què es puguin combinar amb coherència diverses àrees).
- Alguna altra proposta que sigui considerada viable per la persona tutora del curs.

Tant a través del  Fòrum de presentació que hi ha al mòdul 0 com des del que hi ha al mòdul 1  2. Quin tipus de curs?, teniu la possibilitat de posar-vos en contacte entre vosaltres per acordar grups de treball. Cadascuna de les persones participants haurà de fer la seva unitat didàctica en una secció (tema o setmana) però si us heu posat d'acord per formar un grup de treball, el vostre curs serà més complet ja que tindrà tantes seccions com participants i alhora cadascú podrà fer les seves pràctiques però amb l'ajut, els comentaris, i la participació dels altres.

En cas que formeu un grup de treball cal que ho comuniqueu al vostre tutor o tutora per tal que us inscrigui a tots els membres en un mateix curs amb el rol de professor/a editor/a. Dins d'aquest curs cadascú de vosaltres haurà de posar el nom dins de la seva secció (tema o setmana) utilitzant el recurs Etiqueta.

Criteris per a la formació de grups:

- Es poden contemplar grups de 2, 3 o 4 membres.
- Tots els membres del grup treballaran dins d'un mateix curs a l'espai de pràctiques.

- Cada alumne/a ha de fer una unitat didàctica completa en un dels temes o seccions del curs (segons el format triat).

- El conjunt de les unitats didàctiques cal que tinguin relació per donar coherència al curs.

- Cadascú ha de fer les seves pràctiques, comptant amb l’ajuda dels altres membres del grup, a més de la resta de companys i companyes de l’aula.

Els membres del grup han de ser de la mateixa aula i l’avaluació es farà individualment a partir de la unitat didàctica que generi cadascú.

Concrecions sobre recursos i activitats d'aprenentatge

Al llarg del curs anireu trobant diferents recursos i activitats que podreu identificar per icones:

 LLIBRE. Es tracta d'un recurs que aporta informacions relatives als continguts de cada mòdul. Moltes vegades mostra pàgines de l'entorn Ateneu amb materials formatius específics per al mòdul que s'està treballant. Es recomanable llegir-lo abans de fer les activitats.

 PÀGINA. Correspon a una pàgina amb informacions en diferents formats: text, imatge, vídeos,...

 URL. Amb aquesta icona s'identifiquen els enllaços a altres llocs o materials externs o del propi curs.

 CARPETA. Permet compartir i organitzar fitxers.

 FÒRUM.  És un espai de conversa que, segons la seva configuració, serà accessible a tots els participants en el curs o només als components d'un grup de treball. Els tutors i tutores poden accedir a tots els fòrums del curs.

 TASCA. Ens indica que hi ha una activitat a desenvolupar i que un cop acabada caldrà fer una tramesa al tutor o tutora per avisar que es dóna per completada i per tant la pot qualificar.
Les activitats s'hauran de fer individualment, en petit grup o en gran grup, segons s'indiqui a la descripció de la tasca. La majoria de les tasques d'aquest curs proposen fer accions al Moodle del vostre espai de pràctiques i en finalitzar-les haureu de fer la tramesa d'un text que inclogui l'enllaç web al vostre espai de manera que la persona tutora en fer clic sobre l'enllaç accedeixi directament al vostre curs de pràctiques.
A l'apartat Procediment per enviar l'enllaç al curs d'aquest llibre hi ha més informació. Mentre no es faci la tramesa de la tasca, el formador o la formadora no la pot valorar i no s'incorpora al sistema qualificador del curs.

 DIARI. És una pàgina en blanc que es pot anar obrint en qualsevol moment per anar-la confeccionant. El tutor o tutora també pot accedir-hi per visualitzar-la i afegir comentaris. En aquest curs hi ha el Diari d'aprenentatge que heu d'anar complimentant a mesura que avanceu en el curs i que us ha de servir per reflexionar sobre el que feu. El tutor o tutora anirà llegint el que poseu i podrà fer les intervencions que consideri oportunes. En finalitzar el curs aquest diari serà qualificat amb l'escala No fet / Cal revisar / Fet i incorporat a la qualificació final del curs.

Procediment per enviar l'enllaç al curs

A la majoria de les tasques d'aquest curs es demana que trameteu un text amb l'enllaç al vostre curs per tal que la persona tutora pugui accedir-hi i qualificar la tasca.

Per incloure un enllaç web del vostre curs i trametre una tasca cal que seguiu el procediment següent:

1. Copieu l'adreça URL del vostre curs a l'espai de pràctiques, per exemple: http://agora.xtec.cat/formacio/d004-t1/moodle/xxxxxx
2. Escriviu a la tramesa de la tasca un text per enllaçar, per exemple Música 2n ESO, i seleccioneu-lo.
3. Feu clic sobre la icona Insereix un enllaç web de l'editor.
4. Enganxeu la URL a la finestreta emergent que apareix i polseu D'acord.

Una vegada s'ha introduït l'enllaç i el text que es demana, s'ha de fer clic al botó Desa els canvis. A partir d'aquest moment, el formador o la formadora podran visualitzar la tramesa, comprovar la tasca realitzada a l'espai de pràctiques i fer la valoració corresponent, que s'incorporarà a l'informe de qualificacions i s'activarà la marca de compleció.
En cas que la qualificació no sigui positiva caldrà que reviseu aquells aspectes que us hagi indicat la persona formadora i després li notifiqueu que la pot tornar a revisar, afegint en el text de la tramesa un text semblant a aquest: Nova tramesa amb els canvis proposats.

Diari d'aprenentatge

El Diari d'aprenentatge és una activitat a desenvolupar al llarg del curs, a mesura que aneu progressant en el coneixement de l'entorn virtual i en l'elaboració de la unitat didàctica del vostre projecte.

La reflexió sobre el propi procés d'aprenentatge ajuda a tenir consciència dels canvis, de les necessitats, dels recursos que es van incorporant..., i, per tant, és un element que fa avançar.

En finalitzar cada mòdul, o abans si ho considereu oportú, cal que escriviu les vostres impressions sobre el curs: expectatives, comentaris, possible aplicació a l'aula de tot allò que aneu aprenent, idees, suggeriments... És convenient començar a fer-ho des dels primers dies.

Es tracta d'una activitat que anireu completant al llarg del curs i que es qualificarà al final com a No fet / Fet.

Podeu respondre aquestes preguntes, o d'altres que us semblin interessants:

- Perquè us heu inscrit en aquest curs i Quines expectatives teniu?
- Què esteu aprenent en aquest curs?
- Com ho podeu aplicar a l'aula?
- Què opineu dels materials i l'estructura del curs?
- ...

Tot això incloent enllaços que mostrin evidències del vostre aprenentatge.

Projecte

Tot el curs D004 està orientat a l'elaboració d'un projecte que consisteix en el disseny i creació d'una unitat didàctica en format de curs Moodle, que es desenvoluparà a l'Espai de pràctiques de cada participant i del grup si heu organitzat un grup de treball.

Des del principi, per tant, els materials i les activitats es presenten en funció del desenvolupament d'aquest projecte. Per això, convé reflexionar una mica sobre el tema de la unitat didàctica que us servirà de base, de manera que el vostre treball des dels primers moments vagi adreçat a la construcció del projecte. Per començar, doncs, haureu de decidir quin serà el tema de la vostra unitat didàctica i definir els seus apartats:

- Nom del curs
- Nivell educatiu al qual s'adreça. Matèria, àrea, tema.
- Context d'impartició (curs virtual, reforç a un curs presencial, lloc de trobada virtual, etc.)
- Objectius didàctics / Competències
- Recursos. Relació de recursos que posareu a l'abast de l'alumnat
- Activitats. Propostes d'activitats per desenvolupar.
- Criteris d'avaluació

És un punt de partida que anireu modificant, ajustant i ampliant al llarg de les setmanes que duri el curs i a mesura que aneu incorporant nous recursos i veieu noves possibilitats del Moodle.

Us podeu basar en alguna unitat didàctica que tingueu i que ja feu servir i adaptar-la per a l'entorn virtual, o elaborar-ne una de nova.

A cadascun dels mòduls s'anirà avançant en la construcció de la unitat didàctica, incorporant elements nous i verificant la seva adequació als objectius plantejats inicialment.

Es tracta de fer un treball pràctic, que després es pugui utilitzar, o, com a mínim, que serveixi de base per desenvolupar una proposta de treball a l'aula. Així, el punt de partida per començar a definir el contingut de la unitat didàctica és la pròpia realitat.

Tot i que el Projecte està situat com a tasca a l'última setmana del curs, les activitats de tots els mòduls es plantegen com a parts del projecte, de manera que des del primer moment tot el treball va enfocat a la construcció de la unitat didàctica i l'última setmana només s'hauran de revisar i enllestir els darrers detalls i crear un Document de presentació del projecte final del curs D004 que podreu fer a partir de la pàgina Presentació de la unitat didàctica que iniciareu al mòdul 1 i de les vostres anotacions al Diari d'aprenentatge.
Per completar el vostre projecte seguireu aquesta seqüència:
- Mòdul 1: Plantejament de la unitat didàctica. Creació d'un curs i incorporació dels primers recursos.
- Mòdul 2: Afegir 3 activitats i creació d'una escala i una guia de qualificació.
- Mòdul 3: Configurar el seguiment de les activitats (compleció). Configurar itineraris dins del curs (restricció d'accés). Configurar el sistema de qualificacions.
- Mòdul 4: Inscripció d'alumnes. Realització d'activitats d'altres cursos. Còpia de seguretat.
- Final: Lliurament del projecte.

Seguiment i qualificació d'activitats

El seguiment a través del sistema de compleció i de l'informe de qualificacions

Tot seguit hi ha inserida una pàgina d'Ateneu amb informacions sobre el sistema de qualificacions dins del Moodle i la compleció de les activitats. També podeu accedir-hi a aquesta pàgina utilitzant aquest l'enllaç.

Crèdits

Aquests materials han estat creats per Josué Barcia i Imma Barriendos per dur a terme la formació telemàtica del curs D004 - Iniciació al Moodle, organitzat pel Departament d'Ensenyament utilitzant com a punt de partida els materials del mateix curs realitzats amb el Moodle 1.9.

Els materials són propietat del Departament d’Ensenyament i es distribueixen sota una llicència Creative Commons 3.0 del tipus by (Reconeixement)

Per a més informació: formaciotac@xtec.cat